又觀打魚
作者：杜甫
朝代：唐

paragraphs: 蒼江魚子清晨集，設網提綱萬魚急。
能者操舟疾若風，撐突波濤挺叉入。
小魚脫漏不可記，半死半生猶戢戢。
大魚傷損皆垂頭，屈強泥沙有時立。
東津觀魚已再來，主人罷鱠還傾杯。
日暮蛟龍改窟穴，山根鱣鮪隨雲雷。
干戈兵革鬬未止，鳳凰麒麟安在哉？
吾徒胡爲縱此樂，暴殄天物聖所哀。